Уилям Бътлър Йейтс
Леда и лебедът

Превод от английски: Александър Шурбанов, 1995

chitanka.info

Внезапен удар. И над нея бият

крила огромни, тъмен пух лежи

на скута й — с клюн сграбчил гола шия,

гърди в гърди той здраво я държи.

Как да отблъснат тези тръпни пръсти

от скута слаб пернатия разкош?

И как плътта под тласъците гъсти

на туй сърце да не изгуби мощ?

Потръпват слабините — и се срива

стената, лумва кула като факла,

загива Агамемнон.

В този плен

на кръв въздушна с яростта му дива

дали и мъдростта ще е облякла,

дорде я пусне клюнът изнурен?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.